Lamborghini ทำกำไรสูงสุดในประวัติศาสตร์ ในปีวิกฤติ
เมื่อไม่นานมานี้ Lamborghini ได้ออกมาประกาศผลประกอบการทั้งปี 2020  โดยได้ระบุว่าโรคระบาดโควิด 19 ได้ทำให้โรงงานผลิตรถยนต์ หยุดชะงักลง  และเรื่องดังกล่าวได้ส่งผลไปยังปริมาณการส่งมอบรถยนต์ ที่ทำได้เพียง 7,430 คัน ลดลง 9% เมื่อเทียบกับปีก่อนหน้า   อย่างไรก็ตาม บริษัทกลับมีกำไรเพิ่มขึ้นจนทำสถิติสูงสุดในประวัติศาสตร์ แล้วทำไม Lamborghini มีรายได้ลดลง แต่กำไรเพิ่มขึ้น ? ลงทุนแมนจะเล่าให้ฟัง  
19 มี.ค. 2564

Lamborghini ทำกำไรสูงสุดในประวัติศาสตร์ ในปีวิกฤติ /โดย ลงทุนแมน
เมื่อไม่นานมานี้ Lamborghini ได้ออกมาประกาศผลประกอบการทั้งปี 2020
โดยได้ระบุว่าโรคระบาดโควิด 19 ได้ทำให้โรงงานผลิตรถยนต์ หยุดชะงักลง
และเรื่องดังกล่าวได้ส่งผลไปยังปริมาณการส่งมอบรถยนต์ ที่ทำได้เพียง 7,430 คัน ลดลง 9% เมื่อเทียบกับปีก่อน
อย่างไรก็ตาม บริษัทกลับประกาศว่าสามารถทำกำไรเพิ่มขึ้นเป็นสถิติสูงสุดในประวัติศาสตร์
แล้วทำไม Lamborghini มีรายได้ลดลง แต่กำไรเพิ่มขึ้น ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่านและนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
จากการที่ Lamborghini ต้องปิดโรงงานผลิตไปเกินกว่า 2 เดือน ส่งผลกระทบให้การผลิต และการส่งมอบรถยนต์ลดลง สะท้อนไปยังรายได้ของบริษัท ที่ทำได้ 5.9 หมื่นล้านบาท คิดเป็นการปรับตัวลดลง 11% เมื่อเทียบกับปีก่อนหน้า
อย่างไรก็ตาม รายได้ที่ลดลง ส่วนใหญ่มาจากทวีปยุโรป แต่ในประเทศที่ฟื้นตัวได้เร็วอย่างประเทศจีน มีรายได้ปรับตัวเพิ่มขึ้น
หากเรามาดูสัดส่วนรายได้ตามแต่ละประเทศของบริษัท Lamborghini
อันดับ 1 ประเทศสหรัฐอเมริกา
อันดับ 2 ประเทศเยอรมนี
อันดับ 3 ประเทศจีน
สำหรับปีนี้ ทางผู้บริหารของบริษัท หรือคุณ Stephan Winkelmann ได้ระบุว่ารถยนต์ได้ถูกจองไว้ลากยาวไปจนถึงไตรมาสที่ 3 ของปี
ในขณะที่ รายได้จากการขายรถยนต์ในประเทศจีน จะยังเติบโตต่อเนื่อง และมีแนวโน้มจะแซงขึ้นไปเป็นอันดับที่ 2 แซงหน้าประเทศเยอรมนี
อีกหนึ่งส่วนสำคัญที่รายได้ของบริษัทลดลง แต่ก็ไม่ได้ลดลงมาก ก็เพราะว่าโมเดลรถยนต์รุ่น Lamborghini Urus ที่เป็นรถประเภท SUV สามารถเข้ามาสร้างการเติบโตให้กับบริษัท
ในปีที่ผ่านมา โมเดลรถยนต์รุ่นนี้ก็ได้มีกำลังการผลิตเพิ่มขึ้นเป็น 2 เท่า เมื่อเทียบกับ 2 ปีก่อน
ในขณะเดียวกัน ที่บริษัทสามารถทำกำไรได้สูงขึ้น เป็นผลมาจาก
- ราคารถยนต์ต่อคัน ที่แพงขึ้น
- รายได้จากการปรับแต่งรถยนต์สำหรับลูกค้ารายบุคคล
ซึ่งตรงนี้ ก็ได้สะท้อนให้เห็นว่ากลุ่มลูกค้า ที่มีกำลังซื้อสินค้าหรู
ไม่ได้มีความอ่อนไหวต่อวิกฤติ แถมยังมีความต้องการที่จะจ่ายแพงขึ้น
โดยนอกเหนือจาก Lamborghini แล้ว กลุ่มธุรกิจแบรนด์หรูอื่น ๆ ก็ถือเป็นกลุ่มธุรกิจที่ได้รับผลกระทบจากวิกฤติโรคระบาดที่ต่ำ
ที่เห็นได้ชัดก็คือ LVMH บริษัทแบรนด์หรูที่ใหญ่ที่สุดในโลก มีมูลค่าบริษัทปรับตัวสูงขึ้นตั้งแต่ต้นปี
สวนทางกับกลุ่มบริษัทเทคโนโลยีที่โดนแรงเทขายมหาศาล
จากความกังวลเรื่องอัตราผลตอบแทนพันธบัตรสหรัฐฯ ที่ปรับตัวสูงขึ้น ในช่วงที่ผ่านมา
ในอีกมุมหนึ่ง กลุ่มธุรกิจรถสปอร์ต อย่าง Lamborghini และ Ferrari ก็ยังมีความท้าทายในเรื่องของการปล่อยก๊าซเรือนกระจก ที่ประเทศต่าง ๆ ทั่วโลกเริ่มเข้ามาปรับกฎเกณฑ์ควบคุม
นั่นจึงทำให้บริษัทเหล่านี้ มีแนวโน้มที่จะต้องมีการวิจัย พัฒนารถยนต์สปอร์ตไฟฟ้า เพื่อรองรับความเปลี่ยนแปลงในอนาคต
สำหรับความเคลื่อนไหวของเครื่องยนต์ไฟฟ้าของ Lamborghini เอง ก็เพิ่งเปิดตัวรถยนต์ไฮบริดของบริษัทในรุ่น Sian FKP 37 ที่มีราคาราว 110 ล้านบาท ต่อคัน..
ปัจจุบัน Lamborghini เป็นบริษัทภายใต้ Volkswagen Group
และยังไม่ได้มีความคืบหน้าเรื่องการ Spin-off หรือการแยกธุรกิจออกมาจัดตั้งเป็นอีกบริษัท
เหมือนอย่างที่ Fiat Chrysler ได้เคยแยก Ferrari ออกมาจดทะเบียนเข้าตลาดหลักทรัพย์เมื่อ 4 ปีก่อน
ซึ่งก็ถือเป็นความเคลื่อนไหวที่สำเร็จ เพราะมูลค่าของบริษัท Ferrari เพิ่มขึ้นเป็น 3 เท่า เมื่อเทียบกับราคา IPO
จากผลประกอบการของ Lamborghini ก็เหมือนจะสะท้อน
ให้เห็นว่าธุรกิจรถยนต์ในอนาคต จะถูกแยกออกเป็น 2 กลุ่ม
กลุ่มแรกก็คือ การแข่งขันกันระหว่างบริษัทรถยนต์ไฟฟ้า
และบริษัทรถยนต์ดั้งเดิม ที่กำลังจะรุกเข้าสู่ธุรกิจรถยนต์ไฟฟ้า
ที่ต้องแข่งกันวิจัยพัฒนา ควบคุมต้นทุนการผลิตให้ต่ำที่สุด
เพื่อให้ขยายธุรกิจได้จากการเข้าถึงกลุ่มลูกค้าทั่วโลก
กับอีกกลุ่มหนึ่ง ก็คือ กลุ่มธุรกิจรถยนต์หรู ที่ต้องแข่งขันกับตัวเอง
เพื่อเอาชนะใจ “กลุ่มคนที่มีกำลังจ่าย” และผลิตเพียงไม่กี่พันคัน ต่อปี..
╔═══════════╗
Blockdit เป็นแพลตฟอร์ม สำหรับนักอ่านและนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References
-
-